ΕΡΤ Ιωαννίνων

Ο Περιφερειακός Σταθμός Ιωαννίνων αποτελεί έναν εκ των 19 Περιφερειακών Σταθμών της ΕΡΤ και καλύπτει ολόκληρη την Περιφέρεια Ηπείρου.

1949-2013: Ιστορικό
Ο Περιφερειακός Σταθμός Ιωαννίνων ξεκίνησε να εκπέμπει στα βραχέα κύματα (7.145 KHz) τον Ιανουάριο του 1949 ως Ραδιοφωνικός Σταθμός του 492 Τάγματος της 8ης Μεραρχίας Ηπείρου.

Την ιδέα για την ίδρυση ραδιοφωνικού σταθμού στα Ιωάννινα είχε ο τότε Ταγματάρχης Διαβιβάσεων του 492 Τάγματος της 8ης Μεραρχίας, Δημήτρης Ζώης. Πρωτεργάτης στο στήσιμο του σταθμού ήταν ο Θανάσης Καρβελάς, ο οποίος αποτέλεσε από τους πρώτους εκφωνητές και παραγωγούς.

Σε συνέντευξη του σε επετειακή εκπομπή του Περιφερειακού Σταθμού Ιωαννίνων (τότε ΕΡΑ Ιωαννίνων) για τα 40 χρόνια λειτουργίας του, κατά την εορταστική περίοδο των Χριστουγέννων το 1988, ο Θανάσης Καρβελάς δήλωσε σχετικά με τις πρώτες μέρες λειτουργίας του σταθμού:
«Δεν υπήρχαν πολλά τεχνικά μέσα. Ο πομπός ήταν Καναδέζικος C43 [...] ένα μικρόφωνο καρβούνου [...] δύο πικ-απ χειροκίνητα [...] σ' ένα καμαράκι που γύρω-γύρω για πρόχειρη ηχομόνωση είχε ριχτές λινάτσες. [...] Ο κόσμος μας αγκάλιασε με αγάπη [...] ο Ηπειρώτικος κόσμος καταλάβαινε ότι δουλεύαμε για αυτόν...»

Στην ίδια εκπομπή, ο ιστορικός εκφωνητής του σταθμού ανήγγειλε τιμής ένεκεν το σήμα με το οποίο ξεκίνησε και καθιερώθηκε στα επόμενα χρόνια ο σταθμός:
«Εδώ Ιωάννινα. Ραδιοφωνικός Σταθμός Ενόπλων Δυνάμεων Ηπείρου. Εκπέμπομεν επί βραχέων κυμάτων μήκους 42,31 μέτρων και 7.145 χιλιοκύκλων ανά δευτερόλεπτο».

Ο σταθμός πέρα από ενημερωτικές, μετέδιδε ψυχαγωγικές και πολιτιστικές εκπομπές, φιλοξενώντας προσωπικότητες των τεχνών και των γραμμάτων από Ήπειρο και Ελλάδα, ενώ έδινε ιδιαίτερη βάση στην προβολή της εντόπιας λαογραφίας και μουσικής παράδοσης της Απείρου Γης. Στο βιβλίο του Αντρέα Χρονόπουλου Θύμησες και Σημειώσεις Τάσου Χαλκιά από τις εκδόσεις Απόπειρα, ο Ηπειρώτης κλαρινετίστας ανέφερε πως:
«Μας επέβαλε τότε ο στρατηγός Τσακαλώτος (ενν. ο Θρασύβουλος Τσακαλώτος, ο οποίος συνετέλεσε στην ίδρυση του σταθμού) να πηγαίνουμε δύο φορές την εβδομάδα να παίζουμε στον ραδιοφωνικό σταθμό».

Σε επόμενη σελίδα του βιβλίου, ο Τάσος Χαλκιάς περιέγραψε πως:
«[...] Το 1957 πηγαίναμε και παίζαμε πολύ συχνά στον ραδιοσταθμό [...] μας άκουγε όλη η Ελλάδα [...] Μέχρι το Κάιρο έφτασε το τραγούδι μας [...] Ακουγότανε πολύ καλά ο ραδιοσταθμός των Ιωαννίνων».

Το 1957, ο σταθμός άλλαξε την επωνυμία του σε Στρατιωτικός Ραδιοφωνικός Σταθμός Ενόπλων Δυνάμεων Ηπείρου και ένα χρόνο αργότερα ξεκίνησε να εκπέμπει και στα μεσαία κύματα (1061 KHz) ως Ραδιοφωνικός Σταθμός Ενόπλων Δυνάμεων Ιωαννίνων. Το 1972 μετονομάστηκε σε Ραδιοφωνικό Σταθμό Ιωαννίνων έπειτα από την σύσταση της ΥΕΝΕΔ.

Την 1η Ιουλίου 1988, ο σταθμός εντάχθηκε στο Δίκτυο Ραδιοσταθμών Δημοσίου Συμφέροντος που δημιούργησε η νεοσύστατη διεύθυνση της ΕΡΑ στην Ήπειρο και μετονομάστηκε σε Ελληνική Ραδιοφωνία Ιωαννίνων (συντομευμένο έως ΕΡΑ Ιωαννίνων). Από τις 19 Ιανουαρίου 1991, ο σταθμός εκπέμπει στα FM.

2013-2015: Το κλείσιμο της ΕΡΤ και η διετία του μαύρου
Στις 11 Ιουνίου 2013, ο αρμόδιος υπουργός Τύπου και Μέσων Ενημέρωσης και κυβερνητικός εκπρόσωπος της κυβέρνησης του Αντώνη Σαμαρά, Σίμος Κεδίκογλου, ανακοίνωσε πως τα μεσάνυχτα της ίδιας μέρας η ΕΡΤ θα έκλεινε οριστικά και οι 2.656 εργαζόμενοί της θα απολύονταν. Λίγο πριν τα ξημερώματα της 12ης Ιουνίου διεκόπη η εκπομπή του σήματος των κεντρικών τηλεοπτικών και ραδιοφωνικών καναλιών της ΕΡΤ από τις ραδιοτηλεοπτικές κεραίες σε όλη την Ελλάδα με την επέμβαση των Μονάδων Αποκατάστασης Τάξης σε κάποιους πομπούς.

Ωστόσο, παρά την απόφαση του «λουκέτου», οι εργαζόμενες/οι της ΕΡΑ Ιωαννίνων -στην συντριπτική τους πλειοψηφία- αποφάσισαν να συνεχίσουν την κανονική ροή του προγράμματος, κρατώντας την ανοιχτή καθ' όλη την διάρκεια της διετίας του μαύρου, με την συνδρομή πολλών εθελοντών και ερασιτεχνών ραδιοφωνικών παραγωγών.

Στα δύο χρόνια που διήρκεσε το απεργιακό πρόγραμμα του σταθμού, ο σταθμός βρέθηκε αντιμέτωπος με πολλές προκλήσεις, όπως το κατέβασμα του πομπού του στο κέντρο εκπομπής Λιγκιάδων την παραμονή Πρωτοχρονιάς του 2014. Η συμπαράσταση τοπικών παραγόντων, φορέων αλλά και της κοινωνίας ήταν καθολική.

2015: Η επαναλειτουργία της ΕΡΤ
Στις 28 Απριλίου 2015, ψηφίστηκε από τη Βουλή το νομοσχέδιο για την επαναλειτουργία της ΕΡΤ. Στις 11 Ιουνίου του ίδιου έτους, η ΕΡΑ Ιωαννίνων θα επανεκκινήσει πλήρως το πρόγραμμά της όπως και οι υπόλοιποι 18 αδελφοί Περιφερειακοί Ραδιοφωνικοί Σταθμοί της Ελληνικής Ραδιοφωνίας και τα λοιπά ραδιοφωνικά και τηλεοπτικά προγράμματα του οργανισμού.Πέμπτη 11 Ιουνίου 2015: ημέρα γιορτής στην ΕΡΑ Ιωαννίνων

Σήμερα
Δίκτυο
Σήμερα, η ΕΡΑ Ιωαννίνων άλλαξε φυσιογνωμία και μετονομάστηκε σε Περιφερειακός Σταθμός Ιωαννίνων, με τον διακριτικό τίτλο ΕΡΤ Ιωάννινα, αποτελώντας τον βραχίονα της δημόσιας ραδιοτηλεόρασης στην Βορειοδυτική Ελλάδα.

Αποστολή του Σταθμού είναι η ολοκληρωμένη κάλυψη και προβολή της περιφερειακής ειδησεογραφίας της Ηπείρου. Η ενημέρωση μεταδίδεται μέσω του τοπικού ραδιοφωνικού προγράμματος, καθώς και με ανταποκρίσεις προς τους υπόλοιπους ενημερωτικούς ραδιοσταθμούς της ΕΡΤ (Αθήνα: EΡTnews Radio 105.8, Θεσσαλονίκη: 102 FM της ΕΡΤ3), την τηλεόραση (24ωρο ενημερωτικό κανάλι ΕΡΤnews) και το διαδίκτυο (με καθημερινή ανάρτηση ειδήσεων και ρεπορτάζ στο ertnews.gr).

Ραδιοφωνικό Πρόγραμμα
Από Δευτέρα έως Παρασκευή, η ραδιοφωνική ενημέρωση του Ηπειρώτικου ακροατηρίου ξεκινά στις 08:00, με ενημερωτικές εκπομπές που επιμελούνται και παρουσιάζουν οι δημοσιογράφοι του σταθμού. Το ενημερωτικό πρόγραμμα χαρακτηρίζεται από τεκμηριωμένη παρουσίαση των γεγονότων, ισορροπημένη κάλυψη όλων των νομών της Ηπείρου και ανάλυση θεμάτων που αφορούν την καθημερινότητα και την ανάπτυξη της περιοχής. Με επίκεντρο τα Ιωάννινα, η ραδιοφωνική ενημέρωση διαρθρώνεται με ισοτιμία και αντικειμενικότητα, προβάλλοντας τις ειδήσεις από κάθε περιοχή της Ηπείρου.

Επιπλέον, ανά μία ώρα, μεταδίδεται το Τοπικό Δελτίο Ειδήσεων, που συμπυκνώνει την σημαντικότερη επικαιρότητα της ημέρας και από τους τέσσερις νομούς της Περιφέρειας.

Πέρα από την καθημερινή ενημέρωση, ο Σταθμός δίνει βήμα στον πολιτισμό, την ψυχαγωγία και τη δημιουργία. Στις εκπομπές του φιλοξενούνται άνθρωποι των τεχνών, των γραμμάτων και της πολιτιστικής δράσης από κάθε γωνιά της Ηπείρου αλλά και της ευρύτερης επικράτειας. Μεταδίδει μουσικές εκπομπές, αφιερώματα και ραδιοφωνικά ντοκιμαντέρ δικής του παραγωγής, ενώ οι παραγωγοί του Σταθμού επιλέγουν καθημερινά δισκογραφίες που φωτίζουν τη μουσική παράδοση της «Γης του Πέντε» και της Ελλάδας ολόκληρης.

Καθημερινά στις 13:00, ο Περιφερειακός Σταθμός Ιωαννίνων, μαζί με τους υπόλοιπους 18 σταθμούς, συνδέεται με τον 102 FM της ΕΡΤ3 για τη μετάδοση της εκπομπής Όλη η Ελλάδα σε 60 λεπτά, ενός ενημερωτικού μαγκαζίνου που περιλαμβάνει ανταποκρίσεις και ρεπορτάζ από κάθε γωνιά της χώρας, με τη συνεργασία των δημοσιογράφων της ΕΡΤ3 και του δικτύου των Περιφερειακών Σταθμών της ΕΡΤ.

Από Δευτέρα έως Κυριακή στις 14:00 αναμεταδίδεται το Αναλυτικό Δελτίο Ειδήσεων από το ΕΡΤnews Radio 105.8.

Ακόμη, καθημερινά στις 15:00, ο Σταθμός αναμεταδίδει από την Φωνή της Ελλάδας την εκπομπή Τα Ξωτικά της Παράδοσης, την οποία επιμελείται και παρουσιάζει η Μαρία Κουτσιμπύρη και είναι αφιερωμένη στην παραδοσιακή μουσική, μέσα από παλιές ηχογραφήσεις του αρχείου της Ελληνικής Ραδιοφωνίας, νέες δισκογραφικές κυκλοφορίες και σύγχρονες ηχογραφήσεις των Μουσικών Συνόλων της ΕΡΤ.

Τα απογεύματα αλλά και τα σαββατοκύριακα, ο Σταθμός αναμεταδίδει επιλεγμένα μουσικά προγράμματα της ΕΡΤ που δεν διαθέτουν δικές τους συχνότητες στα ερτζιανά της Ηπείρου (Kosmos 93.6, Kosmos Jazz, Zeppelin 106.7, Δεύτερο Λαϊκά, Δεύτερο Παραδοσιακά). Με αυτόν τον τρόπο, οι ακροατές έχουν πρόσβαση σε όλες τις όψεις της μουσικής, από κλασικά και παραδοσιακά ακούσματα έως σύγχρονες δημιουργίες, μέσα από τα εξειδικευμένα δημόσια ραδιόφωνα.

Να σημειωθεί πως, ανά τακτά χρονικά διαστήματα, η Φωνή της Ελλάδας, συνδέεται με τον Περιφερειακό Σταθμό Ιωαννίνων για την συμπαραγωγή μιας ειδικής εκπομπής που απευθύνεται στην απανταχού Ηπειρώτικη ομογένεια.

Τέλος, από την ραδιοφωνική σεζόν 2025/26, ο Περιφερειακός Σταθμός Ιωαννίνων εκπέμπει δικό του πρόγραμμα και τις Κυριακές, το οποίο περιλαμβάνει τη μετάδοση της Θείας Λειτουργίας, θεματικές εκπομπές, αφιερώματα, συνεντεύξεις καλεσμένων και φιλοξενούμενων, μαζί με ειδικά αφιερώματα.

Ζωντανή ροή στο διαδίκτυο
Το ραδιοφωνικό πρόγραμμα του Περιφερειακού Σταθμού Ιωαννίνων μεταδίδεται 24 ώρες το 24ωρο, 7 ημέρες την εβδομάδα, μέσω live streaming στην ιστοσελίδα του ERTecho.gr και την εφαρμογή ERTεcho, την νέα πλατφόρμα της ΕΡΤ στην οποία έχουν συγκεντρωθεί όλα τα ραδιόφωνα της.

Παράλληλα, στο ERTεcho οι ακροάτριες και οι ακροατές μπορούν να απολαμβάνουν on demand πλήθος ραδιοφωνικών παραγωγών και αφιερωμάτων του σταθμού, εκπομπές από το πλούσιο αρχείο του, καθώς και podcast σειρές.

Εγκαταστάσεις
Τα γραφεία αλλά και τα στούντιο του Περιφερειακού Σταθμού Ιωαννίνων, από όπου εκπέμπεται το σύνολο του ραδιοφωνικού προγράμματος, βρίσκονται από την ίδρυση του μέχρι σήμερα στην οδό Νικολάκη Εφέντη (πρώην Νικολάου Παπαδοπούλου) 2, στο κέντρο της πόλης, στο κτίριο του Στρατοδικείου Ιωαννίνων.

Συχνότητες
Με το ραδιοφωνικό του σήμα στα FM, ο Περιφερειακός Σταθμός Ιωαννίνων σήμερα καλύπτει τα Ιωάννινα, την Άρτα, την Πρέβεζα, την Λευκάδα και την Αιτωλοακαρνανία.
ΝομόςΣυχνότηταΚέντρο ΕκπομπήςΑιτωλοακαρνανίας100.3 MHzΑκαρνανικάΆρτας98.7 MHzΤετράκωμοΙωαννίνων88.2 MHzΛιγκιάδες90.2 MHzΠολύγυρος103.3 MHzΜανωλιάσσα107.9 MHzΓρανιτσοπούλα107.3 MHzΔεμάτιΠρέβεζας90.8 MHzΚαναλλάκι

Ραδιοφωνικό Σήμα
δεξιά|213x213px
Ακούστε το κεντρικό ραδιοφωνικό σήμα του σταθμού, με τον χαρακτηριστικό «Τσομπανάκο», σε σπικάζ της εκφωνήτριας του σταθμού Βαρβάρας Μάντζιου, με μουσική υπόκρουση του Μάνου Αχαλινωτόπουλου.

Λογότυπα
 100px 100px 100px 100px 100px 100px μέχρι το 2015 μέχρι το 2015 2015-2020 2020-2022 2022-σήμερα 2022-σήμεραΤο λογότυπο στο ERTεcho

Φωτογραφίες

Παραπομπές

Εξωτερικοί σύνδεσμοι
Ακούστε ζωντανά το πρόγραμμα του Περιφερειακού Σταθμού Ιωαννίνων
Οι ειδήσεις του Περιφερειακού Σταθμού Ιωαννίνων στο EPTnews
Επίσημη Σελίδα στο Facebook
Επίσημη Σελίδα στο Instagram

Κατηγορία:Ελληνική Ραδιοφωνία
Κατηγορία:Ελληνική Ραδιοφωνία Τηλεόραση
Κατηγορία:Ιωάννινα
Κατηγορία:Ήπειρος
Κατηγορία:Ραδιοφωνικοί σταθμοί
Κατηγορία:Ραδιοφωνία